KOMISIJOS SPRENDIMAS
2008 m. liepos 22 d.
nustatantis trečiųjų šalių, iš kurių valstybės narės leidžia importuoti kiaulių kiaušialąstes ir embrionus, sąrašą
(pranešta dokumentu Nr. C(2008) 3671)
(Tekstas svarbus EEE)
(2008/636/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB (1) A priedo I dalyje, ypač į jos įžanginį sakinį ir 17 straipsnio 3 dalies a punktą bei 28 straipsnį,
kadangi:
(1)
Direktyvoje 92/65/EEB nustatyti gyvūnų sveikatos reikalavimai, reglamentuojantys prekybą Bendrijoje gyvūnais, sperma, kiaušialąstėmis ir embrionais, kuriems netaikomi gyvūnų sveikatos reikalavimai, nustatyti specialiuose joje nurodytuose Bendrijos teisės aktuose, ir jų importą į Bendriją. Joje taip pat numatyta sudaryti tų trečiųjų šalių ar trečiųjų šalių dalių, kurios gali suteikti garantijas, lygiavertes numatytosioms šioje direktyvoje, ir iš kurių valstybės narės gali importuoti kiaulių spermą, kiaušialąstes ir embrionus, sąrašą.
(2)
1994 m. sausio 31 d. Komisijos sprendimo 94/63/EB, pateikiančio trečiųjų šalių, iš kurių valstybės narės leidžia importuoti avių ir ožkų rūšių spermą, kiaušialąstes ir embrionus bei kiaulių rūšių kiaušialąstes ir embrionus, sąrašą (2) priedo III dalyje nustatomas trečiųjų šalių, iš kurių valstybės narės leidžia importuoti kiaulių kiaušialąstes ir embrionus, ir trečiųjų šalių, iš kurių pagal 2002 m. liepos 19 d. Komisijos sprendimą 2002/613/EB, nustatantį kiaulių spermos importo reikalavimus (3), leidžiama importuoti kiaulių spermą, sąrašas.
(3)
Sprendimas 94/63/EB keletą kartų buvo iš dalies keičiamas, siekiant atsižvelgti į naujus mokslo ir technikos pasiekimus. Šiuo metu jis taikomas avių ir ožkų spermai, kiaušialąstėms ir embrionams bei kiaulių kiaušialąstėms ir embrionams.
(4)
Komisija ketina atskirame teisės akte nustatyti gyvūnų sveikatos reikalavimus, taikytinus importuojant į Bendriją avių ir ožkų spermą, kiaušialąstes ir embrionus, įskaitant trečiųjų šalių, iš kurių valstybės narės leidžia importuoti tas prekes, sąrašą.
(5)
Sprendime 2002/613/EB nustatytas trečiųjų šalių, iš kurių valstybės narės leidžia importuoti kiaulių spermą, sąrašas. Sąrašas buvo sudarytas remiantis trečiųjų šalių, iš kurių valstybės narės leidžia importuoti gyvas kiaules, gyvūnų sveikatos būkle. Kadangi nėra mokslinių įrodymų, patvirtinančių, jog pagrindinių egzotiškų užkrečiamųjų ligų atveju, apdorojant embrioną galima sumažinti kiaulių patelės ir patino sveikatos būklės keliamą pavojų, nustatant trečiųjų šalių, iš kurių valstybės narės leidžia importuoti tos gyvūnų rūšies kiaušialąstes ir embrionus, sąrašą, reikia atsižvelgti į šiame sprendime pateiktą sąrašą, siekiant užtikrinti Bendrijos teisės aktų nuoseklumą ir derėjimą.
(6)
Siekiant Bendrijos teisės aktų aiškumo, reikia panaikinti Sprendimą 94/63/EB.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės leidžia importuoti kiaulių kiaušialąstes ir embrionus iš trečiųjų šalių, iš kurių pagal Sprendimo 2002/613/EB 1 straipsnį leidžiama importuoti kiaulių spermą.
2 straipsnis
Sprendimas 94/63/EB panaikinamas.
3 straipsnis
Šis sprendimas taikomas nuo 2008 m. rugsėjo 1 d.
4 straipsnis
Šis sprendimas yra skirtas valstybėms narėms.
Priimta Briuselyje, 2008 m. liepos 22 d.